બનારસમાં ડૉલી પાન્ડે રહે છે. ડૉલી તેના નામ જેવી જ ઢીંગલી જેવી છે, પણ તેનો ઈગો બાર હાથ જેટલો મોટો છે. સિંગર બનવાનું સપનું જોતી ડૉલીની ઇચ્છા છે કે એક દિવસ તે ગાયકીના ફીલ્ડમાં વારાણસીનું નામ રોશન કરે, પણ આ સપનું સાકાર થાય એ પહેલાં ડૉલીની લાઇફમાં વિકી શુક્લા અને કબીર દાખલ થાય છે. વિકી કાશી વિદ્યાપીઠનો પ્રેસિડન્ટ છે. સ્ટ્રૉન્ગ અને બોલ્ડ એવા વિકીની મજબૂરી છે કે છોકરી તેની સામે આવે એટલે તેની બોલતી બંધ થઈ જાય છે. કબીર આમ તો બનારસનો જ છે, પણ ભણવા માટે તે મુંબઈ ચાલ્યો ગયો હતો. હવે એ મુંબઈમાં જ સેટલ થઈ ગયો છે અને મુંબઈમાં મ્યુઝિકના શો અને ઇવેન્ટ કરે છે. કબીર એક દિવસ બનારસ આવે છે, જ્યાં તે ડૉલીને જોતાં જ તેના પ્રેમમાં પડી જાય છે. ડૉલીને મ્યુઝિકમાં ઇન્ટરેસ્ટ છે અને કબીરને તેને હેલ્પ કરવામાં પણ કોઈ વાંધો નથી. એક જ સમયે કબીર અને વિકીને મળેલી ડૉલીને મનોમન બન્ને માટે પ્રેમ છે, પણ સાચો પ્રેમ કયો એ હવે તેણે પોતાના અનુભવના આધારે નક્કી કરવાનું છે જે કામ ભારોભાર અઘરું અને આકરું છે.